### 5 ทศวรรษ อย. บนเส้นทางคุ้มครองผู้บริโภคด้านผลิตภัณฑ์สุขภาพ

### พร้อมเดินหน้าพัฒนาทุกมิติ ขับเคลื่อนระบบสุขภาพไทยให้มั่นคงและยั่งยืน

### อย. ครบรอบ 50 ปี ยังคงมุ่งมั่นยกระดับการคุ้มครองผู้บริโภค การอนุมัติ/อนุญาต ที่เป็นมาตรฐานสากล และสนับสนุนภาคธุรกิจในทุกระดับ พร้อมพัฒนาสู่องค์กรสมรรถนะสูง รับมือทุกการเปลี่ยนแปลง เพื่อขับเคลื่อนระบบสุขภาพและเศรษฐกิจไทยให้มั่นคงและยั่งยืน

### นายสมศักดิ์ เทพสุทิน รัฐมนตรีว่าการกระทรวงสาธารณสุข เป็นประธานงาน 5 ทศวรรษ สำนักงานคณะกรรมการอาหารและยา (อย.) โดยนายสมศักดิ์ เทพสุทิน ได้เปิดเผยกับสื่อมวลชนว่า วันที่ 11 ธันวาคม 2567 นี้ เป็นวันคล้ายวันสถาปนาครบรอบ 50 ปี ของ อย. โดย อย. เป็นหน่วยงานหลักด้านการคุ้มครองผู้บริโภคและส่งเสริมผู้ประกอบการด้านผลิตภัณฑ์สุขภาพ ซึ่งตลอด 5 ทศวรรษที่ผ่านมา อย. มีบทบาทสำคัญในการวางรากฐานการคุ้มครองผู้บริโภคของประเทศไทย ตั้งแต่การออกกฎหมายในการกำกับดูแลผลิตภัณฑ์สุขภาพ เช่น พระราชบัญญัติอาหาร พระราชบัญญัติยา และขยายบทบาทให้ครอบคลุมการกำกับดูแลผลิตภัณฑ์สุขภาพที่หลากหลาย โดยได้มีการพัฒนาระบบการกำกับดูแลผลิตภัณฑ์สุขภาพมาอย่างต่อเนื่อง รวมทั้งเฝ้าระวังและปราบปรามการกระทำผิดฎหมายอย่างเข้มงวด

### สำหรับก้าวต่อไป อย. ยังคงมุ่งมั่นพัฒนาระบบงานอย่างต่อเนื่องให้มีคุณภาพเพื่อยกระดับ การคุ้มครองความปลอดภัยให้ผู้บริโภค ขณะเดียวกันยังส่งเสริมและสนับสนุนภาคธุรกิจในทุกระดับ พร้อมทั้งพัฒนามาตรฐานและสนับสนุนนวัตกรรมด้านผลิตภัณฑ์สุขภาพ เพื่อเป็นส่วนหนึ่งในการขับเคลื่อนระบบสุขภาพของประเทศไทยให้มั่นคงยั่งยืน และสนับสนุนนวัตกรรมผลิตภัณฑ์สุขภาพ ส่งผลให้เศรษฐกิจของประเทศเจริญก้าวหน้าอย่างเข้มแข็ง

### ด้าน นายแพทย์สุรโชค ต่างวิวัฒน์ เลขาธิการคณะกรรมการอาหารและยา กล่าวเพิ่มเติมว่า อย. ยังคงยึดมั่นในการคุ้มครองสุขภาพประชาชน สร้างความเชื่อมั่นในการบริโภคผลิตภัณฑ์สุขภาพ ส่งเสริมการประกอบการ และพัฒนาระบบงานคุ้มครองผู้บริโภคไทยให้ยั่งยืน ผ่านการทำงานที่โปร่งใส ทันสมัย และมีประสิทธิภาพ พร้อมทั้งมุ่งมั่นพัฒนานวัตกรรมการทำงาน เพื่อรองรับความท้าทายใหม่ ๆ ภายใต้แนวคิด “50 ปี แห่งความเชื่อมั่น สรรค์สร้างนวัตกรรมเพื่อวันพรุ่งนี้”

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

วันที่เผยแพร่ข่าว 11 ธันวาคม 2567 / ข่าวแถลง 6 ปีงบประมาณ พ.ศ. 2568